Il-bullying fuq il-post tax-xogħol, kif ukoll dak online Tikteb Dr Katya De Giovanni Psikologa u kandidata fuq ir-Raba' Distrett Għeżież qarrejja, ittama li tinsabu tajbin u f'saħħitkom. Jekk tiftakru tajjeb, fil-ġimgħat li għaddew tkellimt magħkom fuq il-problema tal-bullying fuq it-tfal. Illum se nkompli ma' dan is-suġġett fejn se nitkellem fuq bullying li jsir mal-adulti. Dawk li jgħaddu minn din l-esperjenza kerha, jistgħu jgħaddu minnha fuq ix-xogħol u kif ukoll anke online, dak nsibuh bħala cyber bullying. Il-bullying fuq il-post tax-xogħol bħal kull forma oħra ta' bullying, iħalli effett devastanti fuq il-persuna. Dan l-abbużż jista jseħħ f'diversi forom, bħall-abbuż verbali, fejn il-vittma tkun intimidata jew minn min iħaddimha jew saħansitra minn kollegi, abbuż li jsarraf f'tgħajjir u tmaqdir tal-prestazzjoni tal-persuna li tkun qed tassorbi dan l-abbuż, li jġiegħel lill-vittma tħossha li dak li jkun qed jingħad lilha jista jkun minnu, mentri fil-verita ma' jkunx il-każ. F'ċirkostanzi simili l-persuna titlef il-fiduċja u ma' temminx aktar fiha nnifisha. Forma oħra t'abbuż huwa dak fl-imġieba. Dan jista jsarraf f'intimidazzjoni jew fastidju sesswali, mġieba li twassal lill-vittma li tissottometti ruħha għal sitwazzjonijiet li ma' tkunx qed tagħmilhom bil-buona volonta tagħha, iżda għax jidħol l-element ta' biżgħa minħabba li tista titlef ix-xogħol tagħha. Il-pesuna ġeneralment iddum tesperjenza dawn il-fażijiet, sakemm tasal f'punt li ma tkunx tiflaħ aktar. Sfortunatament ċerti esperjenzi jħallu fil-persuna ħsara li mhux faċli tinsa u titfa wara spallejha. Dan kollu huwa inaċċetabli u min jesperjenza esperjenzi simili, għandu minufih jirraporta dan l-abbuż li jista ukoll iwassal li l-vittma tikkommetti suwicidju. Forma oħra ta' bullying huwa dak online , li jissejjaħ cyber bullying . Dan l-abbuż isir fuq il-midja soċjali. Is- cyber bullying huwa abbuż b'mob virtwali u li l-fastidju tiegħu huwa aggressiv daqs li kieku qed isir fil-preżenza tal-persuna, fejn l-aggressur għandu aktar possibilita li jweġġa lill-vittma tiegħu għal-fatt li qed jinħeba wara l- computer jew wara l- mobil e tiegħu, kif ukoll jista jibdel l-identita tiegħu u wkoll jinħeba wara profil falz. Ukoll f'bosta ċirkostanzi, għall-fatt li ma' jkunux jafu xi jkun għaddej, ma' jkunx hemm kontroll mill-ġenituri, f'każ li l-vittma ikunu għadhom minorenni. Sfortunatament din hija sitwazzjoni ftit inkontrollabli, sakemm taqa' taħt is-sorveljanza tal-professjonisti. Minn statistika internazzjonal bejn 40 u 45 fil-mija tal-istudenti jgħaddu minn xi forma ta' cyber bullying , u bejn 2 u 7 fil-mija minnhom jkunu każijiet serji. Dan iwassal għal nuqqas ta' kunfidenza fil-vittma, apparti biżgħa u anke nuqqas ta'nteress fil-preparazzjoni akkademika tagħha, jekk din tkun studenta. Huwa mportanti li l-istudenti b'mod speċjali jogħqodu ferm attenti kif jesponu ruħhom fuq il-midja soċjali u jevitaw li jidħlu f'siti u chats li ma' jkunux jafu ma' min se jitkellmu. Jekk għal xi raġuni dan iseħħ jevitaw li jirribattu lil min ikun qed jipprovokhom, jew saħansitra jistedinhom sabiex jiltaqgħu jew li jkun qed jagħtihom fastidju sesswali online . Importanti li qatt ma jesponu ritratti personali, sabiex jevitaw editjar ta' dawn u jiġu esposti fuq siti pornografiċi. Meta l-vittma tħoss li daħlet f'xi nasba ta' dan it-tip, minufih għandha tkellem lil min hu espert f'dan il-qasam specjalment lil pulizija, sabiex jgħinuha toħroġ minn din is-sitwazzjoni. Bħalma dejjem nappellalkom jekk tafu lil xi ħadd li għaddej minn xi sitwazzjoni simili, ikun tajjeb li titkellmu u tirrikorru għall- professjonisti f'dawn l-oqsma. Ftakru li jekk tħallu għall-għada, jista jkun tard wisq. Bħas-soltu nistedinkom biex tagħmlu kuntatt miegħi, fejn tħossu li nista ngħinkom. Nselli għalikom u niltaqgħu darb'oħra, sadanittant ħudu ħsieb tagħkom infuskom.